Czamu jo wyciep sekretarka ..
Tak jakosik na podzim spichnółech sie ze mojim kamratym ze hilfki, kiery – jak to u nôs bele ciarach we Polsce – łapnół fara bez przociela na urzyndzie.
– Pyrsk Hanys. A dyć jô cie cheba juń rok niy widziôł.
– Anó, Ojgyn. Fyrma kaj razinku robia machluje take ałsflugi bele kaj, coby my sie bździnka luftli i wszyjskie do kupy skamraciyli. To ci sie tak terôzki blank sztudiyrowanie mianuje: „fachmańsko integracyjô”. Latoś to ci nôs wykludziyli na gón do Afriki.
– Niy gôdej Hanys. Padosz na gón do Afriki? I tyś tyż bół za jegra we tyj Africe? Nó, tóż łozprawiej.
– Co tam zadoś gôdać? Kiej my już hań do tyj Afriki przifurgli, legli my z rańca na tyj Zaharze we takij dupnyj przikopie i wachujymy kiej tyż to sie ci jakosik gadzina pokôże. Narôz gawca. Antilopa. Jô gywera do slypiów, prasknółech, antilopa szkopyrt i jô jóm do miecha.
Niy zetrwało pół godziny a sam melo tiger. Jô flinta do slypia, prasknółech dwa razy, tiger majtnół yntka i ... jô go zaś do miecha. Anich sie niy pozdoł a tu gawca – pyndaluje elefant. Na doczkaniu gywera ku niymu, prasknółech ze łobuch rułów łorôz ...
– Hanys, niy bydź przepadzity – gôdóm ze rułóm do kamrata. – Kiej wrajzisz tego elefanta do miecha, to już blank niy szczimia i chlastna cie bez pysk.
Łón ani niy myrgnół ino rzóndzi dalszij:
– Nó, i jô jak niy praskna ze tyj mojij tuplowanyj ruły. I dej se pozór Ojgyn ... niy trefiółech ci tego gizda.
- There are no comments yet
min_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn